Выяўляючы траіх чальцоў жаночай групы «Топлес», Яўген Канаплёў-Лейдзік гуляе з наборам візуальных правілаў, характэрных для ягонага пакалення. У Юліі Лейдзік-Канаплёвай, якая фатаграфавала людзей сталага веку для часопісу ёгі, мы сустракаем даволі традыцыйны погляд на партрэт. Ейныя тры галоўныя героі знятыя ў цёмных пакоях і пільна пазіраюць у камеру ўважлівым, сузіральным ці гарэзлівым поглядам, быццам бы вядуць ціхі дыялог з гледачом.